Birthe Skaarup (DF), 2004-05-25:
Nu kan fru Lone Møller og jeg jo slås meget om det her forslag om hygiejnestandarder i det danske sundhedsvæsen, men fru Lone Møller har haft muligheden også tidligere for at gå ind på det her område.
Problemet med den manglende hygiejne på de danske sygehuse ligger Dansk Folkeparti meget på sinde.
Vi vil bare have, at det skal løses rigtigt og ordentligt, og det er faktisk det, vi har gjort ved at skrive en beretning over vores smileyforslag, som vi håber allerede er i gang med at blive implementeret på de danske sygehuse.
Jeg tror, at sygehuspersonalet efterhånden indser, at der skal gøres noget alvorligt på det her område, og jeg håber og tror på, at man allerede nu går i gang rundtomkring på afdelingerne med at vaske hænder.
Det er noget, vi har lært fra barnsben, at man vasker hænder, når man har med andre mennesker at gøre, med syge mennesker at gøre, og jeg tror og håber på, at det forslag, som vi har været med til at sætte i gang, vil blive alle tiders forslag for de danske patienter.
Det er simpelt hen utroligt, at alt efterhånden ligger i Dansk Folkepartis hænder her i Folketinget, og er der nogen, der skal skældes ud på, er det Dansk Folkeparti.
Vi har netop gjort nogle tiltag på det her område.
Jeg vil godt sige til fru Lone Møller, at det her jo desværre ikke er et nyt område, at man pludselig ser, at hygiejnen på hospitalerne er i bund.
Det var også et problem under den tidligere regering - jeg bliver nødt til at sige det - og da prøvede Dansk Folkeparti at komme igennem på flere måder; det lykkedes ikke.
Nu er vi sammen med regeringen kommet igennem med et forslag, hvor vi skal indføre nogle standarder, der skal implementeres i det danske sundhedsvæsen, nogle standarder, der netop rækker ud over det, som fru Lone Møller gerne vil have.
Og vi synes, det er utrolig vigtigt, at vi får taget hul på det her område.
Vi har i vores betænkningsbidrag, som vi synes vi har gjort nogenlunde udførligt - selv om jeg godt ved, at det ikke stemmer helt overens med det, fru Lone Møller gerne vil have at der skulle stå -
gjort rede for, hvorfor vi har lavet en beretning over Dansk Folkepartis forslag, hvor vi sammen med regeringen går ind og indfører en videre udbygning af de standarder, som fru Lone Møller taler om.
Det er ikke mange uger siden, jeg deltog i en konference om sikkerhed i det danske sundhedsvæsen, og der var noget, der gjorde meget stærkt indtryk på mig.
Det var, at hvis det sundhedsfaglige personale vaskede deres hænder noget oftere, så ville man ikke se så mange hygiejneproblemer på de danske sygehuse.
Jeg synes, at fru Lone Møller indtil da skulle være med til at udbrede opfattelsen af, at det skal være naturligt, at man på de danske sygehuse, på plejehjem osv. vasker hænder noget oftere.
Det, vi har gjort med vores forslag, er, at ud over at den kliniske kvalitet indgår, vil der også indgå patientsikkerhed, der vil indgå medicinering, der vil indgå antallet af reoperationer, håndtering af udstyr samt nogle udførlige rengøringsstandarder.
Dette bliver implementeret senest i år 2006 overalt i det danske sygehusvæsen, og det vil ske etapevis.
Under alle omstændigheder har Dansk Folkeparti taget fat
på det her forslag.
Vi har gentagne gange også under den tidligere regering gjort opmærksom på, at det er uacceptabelt, at vi bruger pengene så dårligt på patienterne. Vi vil gerne have, at de penge, der bruges i det danske sundhedsvæsen, skal komme patienterne til gode, og det vil ske med det her forslag, som vi sammen med regeringen forventer os meget af.